2 jaar ná Lily-mynramp: 'Ons eis geregtigheid' | Maroela Media
Dit is vandag presies twee jaar sedert die Lily-mynramp, toe die ingang tot die myn op 5 Februarie 2016 ineengestort het. 'n Skeepshouer wat as 'n lampkamer gebruik is, het tydens die ineenstorting onder reuseklippe en grond beland. Die drie mynwerkers, Pretty Nkambule, Solomon Nyerende en Yvonne Mnisi, wat ten tyde van die tragedie in die skeepshouer was, is sedertdien nog nie gevind nie.
"Die vakbondfederasie Cosatu onthou die drie Lily-mynwerkers wat steeds ondergronds vasgevang is," het Sizwe Pamla, Cosatu se nasionale woordvoerder, Maandag in 'n verklaring gesê.
"Ons vind dit steeds aanstootlik dat die werkers se liggame nog nie opgespoor en na die oppervlak gebring is nie, asook dat niemand nog aanspreeklik vir die ongeluk gehou is nie. Cosatu versoek steeds dat die verantwoordelike partye vervolg word. Ons eis steeds geregtigheid vir die Lily-mynwerkers."
Cosatu het die mynbestuur daarvan beskuldig dat hulle wins bo die veiligheid van werkers gestel het.
Intussen het Mosebenzi Zwane, minister van minerale hulpbronne, Maandag gesê die regering het sy ondersoek na die tragedie afgehandel en die verslag gaan in die volgende paar dae aan die departement van minerale hulpbronne gestuur word vir verdere beslissing.
"Ons het almal eens dat klaring in dié kwessie kritiek is, veral vir die families van die drie werkers," het Zwane gesê.
Ons vind dit ook werklik aanstootlik dat 143 gestremde pasiënte dood is, en 40+ vermis word, asook dat niemand aanspreeklik vir hierdie tragedie gehou is nie. Ek versoek steeds dat die verantwoordelike partye vervolg word. Ek eis steeds geregtigheid vir die Esidimeni slagoffers. Ek beskuldig die Department van Gesondheid dat hulle "finansies" bo die veiligheid van hierdie pasiënte gestel het. Dis tyd dat die dubbele standaarde wat daagliks in hierdie land uitgeleef word, met onmiddelike ingang gestop word.
Verbeel ek my , maar hierdie ramp word baie,baie, meer verdraagsaam hanteer as
ander soortgelyke gevalle.
Australies , Asiaties en Britse aandeelhouers . Ramaphosa behoort die grootkoppe by die naam te ken……